Monte Tetón

O monte Tetón é un macizo de 476 metros de altura que se atopa entre os concellos pontevedreses de Tomiño, Tui e Gondomar, concretamente nas parroquias de Tebra (Tomiño), Malvas (Tui) e Couso (Gondomar). Contén un conxunto de gravados concentrados en dúas grandes superficies rochosas separadas uns 300 metros entre elas. O monte ten un percorrido de case 5 quilómetros en circuíto circular. Comeza polo miradoiro das Cachadas na súa parte baixa e continúa con algúns dos petróglifos máis importantes de Galicia, o das Portaxes e o Real Seco. Remata cun vértice xeodésico e outro miradoiro no seu cumio dende o que se contempla o Val Miñor, a serra do Argalo e o Baixo Miño. O conxunto dos dous petróglifos e a montaña forman o coñecido como Ecoparque Arqueolóxico do Monte Tetón.

 Ecoparque Arqueolóxico do Monte Tetón 
Atópase na parroquia tomiñesa de Tebra. A Comunidade de Montes de Tebra e o concello de Tomiño reformaron e sinalizaron este parque para crear un espazo cultural e de lecer. Acolle un dos conxuntos máis importantes de arte rupestre do sur de Europa, xa que se atoparon preto de 200 gravados en rocha granítica da época da Idade do Cobre e a Idade de Bronce (entre os anos -2500 e -900). Tamén se atopa unha mámoa coñecida como a do Outeiro da Pipa.

 Petróglifo das Portaxes 
Está considerado como a segunda formación circular meirande de Europa. Formado por 18 círculos concéntricos e cun diámetro de case 250 cm, é o que presenta unha maior cantidade de gravados, de entre os que destacan as formas cuadrangulares (asociadas entre si mediante liñas que semellan unha rudimentaria representación cartográfica), algunhas figuras antropomorfas esquemáticas, unha escena de monta, figuras de cérvidos, muíños naviculares e unha figura humana que aparece portando algún tipo de arma.

 Petróglifo do Real Seco 
É posiblemente o labirinto circular máis grande de Europa. Ten aneis concéntricos de 350 centímetros de diámetro máximo. Moi gastado polo paso do tempo, atópase en peor estado de conservación que o das Portaxes, polo que é pouco visible.

 Flora 
A maior parte da vexetación, sobre todo ao pé do monte, componse de eucalipto, pero tamén hai especies autóctonas como o carballo, o castiñeiro, o freixo e o érbedo. O cumio da montaña está composta en gran parte de queiroas. A presenza de especies autóctonas débese a unha recente e importante repoboación.

 Notas 

 Véxase tamén 

 Ligazóns externas 
Páxina oficial monteteton.com 
Galería de imaxes en megaliticia.blogspot.com
Petróglifos do monte Tetón en oestrymnio.blogspot.com

Categoría:Montañas de Galicia
Categoría:Gondomar
Categoría:Tomiño
Categoría:Tui